Ander Kulture | coetzeeblog
09 Sondag Okt 2016
“Die ganse geestelike besitting van ‘n volk of groep op elke lewensterrein; die geesteslewe; die beskawingstoestand van ‘n groep.” Volgens Wikipedia, is dit die HAT se definisie, van kultuur. Bykans, 23 jaar gelede, met ons aankoms hier, was ons almal lief om die woord “kultuurskok” te gebruik, wat dit inderdaad ook was. Veral, die vreemde taal, Spaans, was deel van daardie kultuurskok. Hier waar ons, ons bevind, in ´n oorwegend Duitse kolonie, wat bestaan uit die ou Duitse inwoners, die Koloniste en ´n horde Nuwe Duitsers en dan die plaaslike, Spaans en Guaranie sprekendes, het ons dit baie erger beleef. So, dat mens later nie weet wie en wat, waar tuishoort nie. Om, soos die mode deesdae is, sal ek niks aan een van die taal/kultuurgroepe koppel nie, daar is mos so iets soos politieke korrektheid. ´n Omgewing, van kulture, met groot kontraste. Van die modernste in landbou tot die nederigste bestaansboerderye.
Nou waar begin mens om te praat oor, wat vir ons vreemd was/is. Die eerste, daardie termosfles, meer met koue water, maar soggens en laat saans met warm water, wat die houertjie met die suigpypie en die groen, amper soos droeë lusern inhoud. Daaroor al genoeg geskryf.
Die kus op die mond, wat ´n groot taboe is. Dít word net vir jou vrou en meisie gegee. Baie van ons, verals sommige, SA tantes, glo mos, jy soen op die mond. As hulle maar net weet, wat dink die plaaslike mense, daarvan. Daaroor ook geskryf. Ons het opgegroei, seuns, dat jy jou hoed, in die huis afhaal, nog minder daarmee, op jou kop, eet of kerk toe gaan. Amper algemeen, veral onder die jongeres. Die rol van peetouers, baie belangrik. Kies, dan altyd vir jou kind, peetouers uit ´n hoër inkomstegroep, as jy iets sou oorkom, is die toekoms vir jou kind, beter.
Steeds vreemd, vir my, is daardie “beer hugs” (wat is die Afrikaans daarvan?) by mans. Veral as hulle mekaar nie so gereeld sien nie, gepaardgaande met geklap op die rug. Steek maar vinnig my hand uit om dit te vermy. Daardie groot hande, van sommige, sal die blaaie onmiddelik, in ´n rumatiek bol verander. Ek begewe my nou op gevaarlike terrein, maar vroue, is oor die algemeen, nuuskieriger as mans, dalk net sommiges, onthou, ek praat van hier. Niks snaaks, as jy besoekers kry, dat die vrou, sommer so terloops, ´n draai deur jou huis gaan loop en alles besigtig nie. Vreemd vir ons. Ons kuier binneshuis, bedags. Hier sit jy onder, veral ´n mangoboom, en daar kuier die mense. Vra ´n buurvrou, vir een van die Suid-Afrikaanse dames, nou wat doen julle in die huise, want as julle gaste kry, sien ek julle glad nie. Kom sy agter, dat elke beweging, met die verkyker, dopgehou word. Nuuskierig se Moses.
Hierdie, is enkele van die kultuurverskille wat ons beleef. Om eerlik te wees, is daar nie veel, wat hoef te maak, dat ons nie goeie vriende kan wees nie. Hou die spasie dop, vir meer oor die onderwerp.
12 thoughts on “Ander Kulture”
Oktober 10, 2016 om 8:09 vm
My man sal goed aard daar; hy is net so nuuskierig, rek sy nek lank uit hier oor die balkon om te sien wat in die kompleks langsaan aangaan. Ons terg hom vreeslik oor sy “belangstelling” in sy omgewing. Baie interessante kykie in ‘n ander leefwyse en dis ‘n pragtige paar blou oë in daardie klein gesiggie!
Oktober 10, 2016 om 6:45 nm
Toemaar, ek word ook gereeld beskuldig, dat ek te nuuskierig is. Ek dink, ek en jou man, kan lekker kuier, veral as daar ´n bordjie koesisters naby is. Nee, dink dit moet ´n groot bord wees.
Oktober 10, 2016 om 6:46 nm
Dit kan net ontaard in ‘n groot mans-skindersessie
Oktober 10, 2016 om 10:26 vm
“Bear hug”…miskien ribkrakerdruk of borskasbreker?Ek maak sommer my eie woorde op.
Baie interessant,Danie.Ek het dit nou baie geniet.Sien uit na nog.Jou foto’s is pragtig!
Oktober 10, 2016 om 6:42 nm
Daardie nuwe woorde van jou, is baie beskrywend. Dankie vir die kompliment oor die foto´s, veral komende van jou.
Volgende keer kraak jy ook ‘n paar ribbes as jy nie betyds kan bladskud nie!😄Jy neem regtig pragtige foto’s…nog altyd!
Oktober 10, 2016 om 4:48 nm
Ek soen ook glad nie meer nie Drukkies werk net so goed
My kop wemel nou van al die vrae…
Oktober 10, 2016 om 6:41 nm
Nou, laat kom al die vrae. Dalk materiaal vir nog ´n blog.
Oktober 11, 2016 om 4:14 nm
Neeee dis persoonlike vrae 😀
Oktober 13, 2016 om 8:25 nm
Lekker gelees… kan so identifiseer met als wat jy gesê het!! Veral daai soenery!!!
Is dit dalk Mariano op die een foto??
Oktober 17, 2016 om 12:14 vm
Cora, nee, dit is nie Mariano nie. Hy sukkel deesdae, baie om te loop, mos probleme met sy voete.
Oktober 17, 2016 om 1:25 vm
Ja, so het elke groep hul maniere en dinge. Interessant om te hoor. Hier is almal engelssprekend maar die maniere verskil nogal heelwat van mekaar.